Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 30:1-43
30 Ge Ragele a bona gore ga se a belegela Jakobo bana, a hufegela mogolwagwe gomme a re go Jakobo:+ “Nnee bana ka gore go sego bjalo ke tla etša mosadi yo a hwilego.”+2 Ge Ragele a re’alo Jakobo a mo tukela bogale a re go yena:+ “A ke eme legatong la Modimo, e lego yena yoo a dirilego gore o se be le bana?”+3 Ke moka Ragele a re: “Biliha lekgoba la ka la mosadi šo.+ Robala le yena e le gore a mpelegele* bana bao e tlago go ba ba ka.”+4 Ke moka a mo nea Biliha mohlanka wa gagwe ya ba mosadi wa gagwe, gomme Jakobo a robala le yena.+5 Biliha a ima gomme ka morago a belegela Jakobo morwa.+6 Ke moka Ragele a re: “Modimo e bile moahloledi wa ka+ a ba a theetša lentšu la ka gomme a nnea morwa.” Ke ka baka leo a mo reetšego leina la Dani.*+7 Biliha mohlanka wa Ragele a buša a ima gomme ka morago a belegela Jakobo morwa wa bobedi.8 Ke moka Ragele a re: “Ke lwele le mogolwake o šoro. Le gona ke fentše!” Ka gona a mo reela leina la Nafutali.*+9 Ge Lea a bona gore o sa kgaoditše go belega bana, a tšea Silipa mohlanka wa gagwe a mo nea Jakobo gore e be mosadi wa gagwe.+10 Ka morago Silipa mohlanka wa Lea a belegela Jakobo morwa.11 Ke moka Lea a re: “Ke nna yo lehlogonolo!” Ka gona a mo reela leina la Gada.*+12 Ka morago ga moo Silipa mohlanka wa Lea a belegela Jakobo morwa wa bobedi.13 Ke moka Lea a re: “Ka tla ka thaba! Barwedi ba mo nageng ba tla re ke thabile.”+ Ka gona a mo reela leina la Ashere.*+14 Bjale nakong ya ge go be go bunwa korong,+ Rubeni+ o be a itshepelela nageng gomme a hwetša dienywa.* Ka gona a di tliša go Lea mmagwe. Ke moka Ragele a re go Lea: “Hle mphe tše dingwe tša dienywa tša morwa wa gago.”+15 Ge a re’alo Lea a re go yena: “A ke selo se senyenyane gore o ntšeele monna+ gomme bjale ke mo o ntšeela le dienywa tša morwa wa ka?” Ke moka Ragele a re: “Jakobo o tla robala le wena bošegong bjo ge o ka nnea dienywa tša morwa wa gago.”16 Ge Jakobo a boa madišong mantšiboa,+ Lea a tšwa a ya go mo gahlanetša gomme a re go yena: “O tlo robala le nna ka gobane ke go rekile ka dienywa tša morwa wa ka.” Ka gona bošegong bjoo a robala le yena.+17 Modimo a kwa Lea a ba a mo araba, gomme a ima a belegela Jakobo morwa wa bohlano.+18 Ke moka Lea a re: “Modimo o nneile moputso, ka gobane ke neile monna wa ka mohlanka wa ka.” Ka gona a mo reela leina la Isakara.*+19 Lea a buša a ima gomme a belegela Jakobo morwa wa botshelela.+20 Ke moka Lea a re: “Modimo o nneile mpho, ee, mpho e botse. Bjale gona monna wa ka o tla nkgotlelela,+ ka gobane ke mmelegetše barwa ba tshelelago.”+ Ka gona a mo reela leina la Sebulone.*+21 Ka morago ga moo a belega morwedi gomme a mo reela leina la Dina.+22 Mafelelong Modimo a gopola Ragele, a mo kwa a ba a mo araba ka gore a bule popelo ya gagwe.+23 A ima gomme a belega morwa. Ke moka a re: “Modimo o tlošitše go gobošwa ga ka!”+24 Ka gona a mo reela leina la Josefa,*+ a re: “Jehofa o nkokeleditše ka morwa yo mongwe.”25 Ya re gateetee ge Ragele a belege Josefa, Jakobo a re go Labane: “Mphe tsela ke boele ga gešo le nageng ya gešo.+26 Nnee basadi ba ka bao ke go hlanketšego ka baka la bona, o nnee le bana ba ka gore ke tloge; gobane ke wena o tsebago kamoo ke go hlanketšego ka gona.”+27 Ke moka Labane a re go yena: “Ge e ba bjale mahlo a gago a ntebeletše ka botho,—dipheko tša ka di mpotša gore Jehofa o ntšhegofatša ka baka la gago.”+28 A oketša ka gore: “Mpotše gore ke go putse ka eng gomme ke tla go nea.”+29 Jakobo a re go yena: “Ke wena o tsebago kamoo ke go hlanketšego ka gona le kamoo mohlape wa gago o gotšego ka gona ge ke be ke o diša;+30 gore wena o be o na le mohlape o monyenyane pele ga ge ke etla, gomme bjale o gotše ke o mogolo ka gobane Jehofa o go šegofaditše ga e sa le ke tlile.+ Bjale nna ke tlo direla neng ba ntlong ya ka se sengwe?”+31 Ke moka Labane a re: “Ke go nee eng?” Jakobo a re: “Se nnee selo!+ Ge o ka dira seo ke tlago go go kgopela sona, gona ke tla thoma go diša dihuswane tša gago gape.+ Ke tla tšwela pele ke di diša.+32 Ke tla feta mohlapeng wa gago lehono. Wena o hlaole nku e nngwe le e nngwe yeo e nago le marothorotho le mebalabala, nku e nngwe le e nngwe e tsootho mo gare ga dikgapana le pudi le ge e le efe yeo e nago le mebalabala le marothorotho mo gare ga dipudi tše tshadi. Woo e tla ba moputso+ wa ka.33 O tla bona gore ke tla ba ke botegile mohlang o etla go bona moputso+ wa ka; se sengwe le se sengwe seo se se nago marothorotho le mebalabala go dipudi tše tshadi le go dikgapa tše tsootho, se tla ba se utswitšwe ge o ka se hwetša go nna.”+34 Ge a re’alo Labane a re: “Go lokile! A go direge kamoo o boletšego ka gona.”+35 Ke moka ka lona letšatši leo a hlaola diphooko tša methalothalo le tša mebalabala le dipudi ka moka tše tshadi tša marothorotho le tša mebalabala, eupša kgapana e nngwe le e nngwe ya mmala o mošweu le e tsootho a di nea barwa ba gagwe.36 Ka morago ga moo a tšea mehlape ya gagwe a e iša bokgole bja leeto la matšatši a mararo go tloga moo Jakobo a bego a le gona, gomme Jakobo yena o be a dišitše mehlape ya Labane yeo e bego e šetše.37 Ke moka Jakobo a tšea diphatana tša meketla tša sehlare sa mosetorekisi,+ sa moalmonte+ le sa monamane+ gomme a di ebola gore di šale di na le marothorotho a mašweu.+38 Mafelelong a tšea diphatana tšeo a di ebotšego a di bea ka pele ga mohlape, ka gare ga mesela ya meetse, ka magopong a go nwa meetse+ moo diphoofolo di bego di enwa meetse gona, e le gore di tle di goelane ge di tlo nwa meetse.39 Ka gona mehlape yeo e be e goelana pele ga diphatana tšeo, gomme ya tswala tša methalothalo, tša marothorotho le tša mebalabala.+40 Jakobo a hlaola dikgapana, a lebanya mehlape yela e mengwe le mehlape ya methalothalo le e tsootho ka moka ga yona mehlapeng ya Labane. Ke moka a beela mehlape ya gagwe ka thoko a se e tswake le mehlape ya Labane.41 E be e re ka mehla ge tše di phetšego gabotse+ mo mehlapeng di goelana, Jakobo a bee diphatana ka gare ga mesela ya meetse+ pele ga mehlape gore di goelane di le kgauswi le diphatana tšeo.42 Eupša ge mehlape e be e fokola o be a sa e iše fao. Ka gona ka mehla tše di fokolago e be e eba tša Labane, eupša tše di phetšego gabotse e eba tša Jakobo.+43 Lehumo la monna yoo la oketšega ya ba le lentšintši, a ba le mehlape e megolo, bahlanka ba bantši ba banna le ba basadi, dikamela le dipokolo.+
Mengwalo ya tlase
^ Phetolelo ya lentšu ka lentšu e re, “a belegele matolong a-ka.”
nso_Latn nso_Latn sna_Latn nso_Latn nso_Latn nso_Latn